Unieke wildveiling op Stellenbosch | Netwerk24
Die wildbedryf het na afloop van die onlangse Benchmark- en Stud Game Breeders-wildveilings weer rede om asem te haal.
Dit het daartoe gelei dat De Kaap-wildbedryf Saterdag 9 September ’n eiesoortige wildveiling by die Vredenheim-landgoed aanbied.
Pryse wat by hierdie twee hoog suksesvolle veilings behaal is, het aan die mark bewys dat gehalte-diere met goeie genitika wat op ’n professionele wyse opgeveil word, steeds bogemiddelde markwaarde het.
Alle spesies wat aangebied is, het bo die markverwagting presteer.
Dit bewys dat die beleggings­potensiaal van wild met goeie genetika – veral buffels, swartwitpense, baster-gemsbokke en Livingstone-elande – altyd vir teel sowel as en ekotoerisme in aanvraag sal bly.
Die meerderheid wildboere diversifiseer hul grondgebruik vir groter winsgewendheid. Groter klem word deesdae op die aanbieding van wild vir ekotoerisme, die jagmark, wildsvleisverbruik sowel as die benutting van byprodukte soos huide en horings vir huishoudelike dekor geplaas.
Die wildbedryf in Suid-Afrika is uniek – nie net met betrekking tot die groot verskeidenheid spesies nie, maar ook met verwysing tot die institusionele omgewing.
Suid-Afrika is een van bitter min lande in die wêreld waar wild in geheel deur wildboere besit word.
Dit bemagtig wildboere en daar is derhalwe geen rede waarom die wildbedryf nie volhoubaar kan bly groei nie.
Volgens dr. Peter Oberem, besturende direkteur van Afrivet, het onlangse suksesse van wildboerdery in Suid-Afrika ook ’n reuse-uitwerking op bewaring en biodiversiteit gehad.
“Ongeveer 20 miljoen hektaar ploeg- en dierbeskadigde landbougrond is verbeter deurdat boere na wildboerdery oorgeskakel het. Dit het grootliks bygedra tot natuurbewaring en ’n verhoogde biodiversiteit wat sekere spesies teen uitwissing beskerm het,” sê Oberem.
Die Vredenheim-veiling begin Saterdag om 10:30.